Stekkjaskóla, 1. febrúar 2023

***Kæru forráðamenn***

Með bréfi þessu viljum við minna á starfs- og foreldradagana sem eru á morgun og hinn. Þessa daga er opið í frístundinni Bjarkarbóli fyrir þá nemendur sem þar eru skráðir. Einnig segjum við aðeins frá stöðunni á nýbyggingu skólans.

**Fimmtudagur 2. febrúar - starfsdagur**

Þennan dag eru starfsmenn í ýmsum undirbúningi og eru umsjónarkennarar að undirbúa foreldraviðtöl. Einhver foreldraviðtöl verða einnig þennan dag.

**Föstudagur 3. febrúar - foreldradagur**

Á föstudaginn er foreldradagur þar sem umsjónarkennarar hitta nemendur ásamt forráðamönnum. Umsjónarkennarar sendu upplýsingar um viðtölin í vikubréfum sínum síðastliðinn föstudag.

**Staða framkvæmda við nýbyggingu - tímasetning flutninga**

Skólastjórnendur funduðu með deildarstjóra mannvirkja- og umhverfissviðs eftir hádegi í gær varðandi nýbygginguna og fyrirhugaða flutninga.

Í lok næstu viku verður vonandi hægt að tímasetja öryggisúttekt. Í framhaldi af úttekt verður hægt að segja til um hvenær starfsleyfi fæst og tímasetja flutninga.

Við sendum ykkur nánari upplýsingar um leið og þær verða ljósar.

**Heimasíða Stekkjaskóla**

Á heimasíðu skólans, <http://stekkjaskoli.is> eru ýmsar fréttir úr skólastarfinu og hvetjum við forráðamenn að skoða hana reglulega. Þar er m.a. að finna skóladagatal skólans þar sem fram kemur að vetrarfrí er dagana 27. - 28. febrúar.

***Með kærri kveðju og góða helgi,***

*Hilmar Björgvinsson, skólastjóri*

 *Ástrós Rún Sigurðardóttir, aðstoðarskólastjóri*

*Hildur Bjargmundsdóttir, deildarstjóri stoðþjónustu*